- Der er noget, der tyder på, at der er store problemer med arbejdsmiljøet i lufthavnen.

Sådan lyder reaktionen fra Morten Dahlin (V), der er næstformand i Folketingets beskæftigelsesudvalg, efter endnu en sag om chikane af bagagemedarbejdere i Københavns Lufthavn har set dagens lys.

Tip os Kender du til sager, hvor faglige konflikter har ført til mobning og chikane.

Skriv til ahec@dr.dk

Dokumenter fra Arbejdstilsynet viser, at to medlemmer af fagforeningen 3F fra 2012 og langt ind i 2014 blev groft mobbet og chikaneret af deres kollegaer hos virksomheden Aviator Airport Services.

På toiletvægge og på sedler bliver der tegnet fuckfingre og skrevet skældsord som "fuck", "skruebrækkere" og "små ludere" efterfulgt af de mobberamtes initialer.

- 30-40 medarbejdere forlader lokalet, når de mobberamte kommer ind, skriver tilsynet blandt andet i sin vurdering af sagen.

'Foruroligende med flere sager'

Arbejdstilsynets skriver i sit påbud til virksomheden, at baggrunden for mobningen var uenighed om overenskomstforhandlinger.

Men ifølge DR Nyheders oplysninger var chikanesagen hos Aviator udløst af en overenskomststridig strejke, hvor enkelte 3F-medlemmer modsatte sig flertallets beslutning om at nedlægge arbejdet.

Sagen om trusler hos SAS Den 5. september i år nedlægger bagagemedarbejdere hos SAS Ground Handling arbejdet.

Forklaringen er i første omgang deltagelse i et fagligt møde, men dagen efter, hvor medarbejderne igen strejker, kommer det frem, at der er tale om en faglig konflikt.

Fra SAS lyder det, at de ansatte ønsker en kollega fjernet, fordi han ikke er medlem af samme fagforbund som resten af medarbejderne i afdelingen. Men formanden for 3F i Kastrup forklarer istedet, at en sæsonansat med medlemskab i Ingeniørforeningen IDA har udvist grænseoverskridende adfærd over for sine kollegaer.

En lydoptagelse offentliggøres, hvor 3F-medlemmer truer den sæsonansatte. Et af de involverede 3F-medlemmer har siden sagt, at han "gik langt over stregen".

IDA-medlemmet er nu sygemeldt.

Den nye sag om dårligt psykisk arbejdsmiljø i Københavns Lufthavn kommer kort efter striden blandt SAS' bagagemedarbejdere, der nedlagde arbejdet, fordi en sæsonansat ikke ville organisere sig i 3F.

I et lydklip kom det frem, at den sæsonansatte var blevet intimideret af sine kollegaer til at melde sig ind i 3F.

Morten Dahlin var en af de politikere, der for nylig kaldte beskæftigelsesministeren i samråd i sagen om den sæsonansatte medarbejder.

- Nu har vi først hørt en sag omkring fagforeningsfrihed. Og denne gang om decideret mobning på grund af en intern uenighed. Det synes jeg er foruroligende, siger Morten Dahlin.

'Medarbejderne har ansvaret'

Fra beskæftigelsesordfører for De Konservative Naser Khader lyder det, at medarbejderne skal tage et større ansvar for at komme mobningen til livs i den slags sager.

- Det er ikke altid arbejdsgiveren, der skal stå med det fulde ansvar, siger han.

Partiet mener også, at medarbejdere i højere grad skal kunne stilles til ansvar, hvis de er med til at skabe dårligt arbejdsmiljø på en arbejdsplads.

Som det er i dag, bliver der ifølge den konservative politiker ikke gjort nok for at holde personalet oppe på deres ansvar for at sikre godt psykisk arbejdsmiljø.